钦定古今图书集成/明伦汇编/官常典/第471卷 > 荀朗
## 钦定古今图书集成/明伦汇编/官常典/第471卷 > 荀朗

按《陈书》本传：“朗字深明，颍川颍阴人也。祖延祖，梁颍
川太守。父伯道，卫尉卿。朗少慷慨，有将帅大略，起家”
庐陵王行参军。侯景之乱，朗招率徒旅，据巢湖间，
无所属。台城陷后，简文帝密诏授朗云麾将军、豫州
刺史，令与外藩讨景。景使仪同宋子仙、任约等频往
征之，朗据山立砦自守，子仙不能克。时京师大饥，百
姓皆于江外就食，朗更招致部曲，解衣推食，以相赈
赡，众至数万人。侯景败于巴陵，朗出自濡须截景，破
其后军。王僧辩东讨，朗遣其将范宝胜及弟晓领兵
二千助之。侯景平后，又别破齐将郭元建于踟蹰山。
梁承圣二年，率部曲万馀家济江，入宣城郡界立顿。
梁元帝授朗持节、通直散骑常侍、安南将军、都督南
兖州诸军事、南兖州刺史。未行而荆州陷。高祖入辅，
齐遣萧轨、东方老等来寇，据石头城，朗自宣城来赴，
因与侯安都等大破齐军。永定元年，赐爵兴宁县侯，
邑二千户，以朗兄昂为左卫将军，弟晷为太子右卫
率。寻遣朗随世祖拒王琳于南皖。高祖崩，宣太后与
舍人蔡景历秘不发丧，朗弟晓在都微知之，乃谋率
其家兵袭台。事觉，景历杀晓，仍系其兄弟。世祖即位，
并释之，因厚抚慰朗，令与侯安都等共拒王琳。琳平，
迁使持节、安北将军、散骑常侍、都督霍晋合三州诸
军事、合州刺史。天嘉六年卒，时年四十八。赠南豫州
刺史，谥曰壮。子法尚嗣。